Jari Kuusi

Jari Jorma Kuusi (9. tammikuuta 1962 Tampere) on suomalainen pappi, kirkkomuusikko ja kirjailija.

Opinnot 
Peruskoulutuksen jälkeen Kuusi opiskeli Tampereen Iltaoppikoulussa. Hän opiskeli ensiksi kuntohoitajaksi Helsingin IV sairaanhoito-oppilaitoksessa 1985. Vuonna 1995 hän suoritti kirkkomuusikon tutkinnon Tampereen konservatoriossa. Vuonna 2006 Kuusi valmistui filosofian maisteriksi Jyväskylän yliopistosta. Joensuun yliopistossa hän suoritti teologian maisterin tutkinnon 2008. Seurakuntatyön johtamisen tutkinnon Kuusi suoritti 2011 sekä Kirkon johtamiskoulutuksen, Kirjo II A 2014. Pastoraalitutkinnon hän suoritti 2011 ja ylemmän pastoraalitutkinnon 2015.

Yksityiselämä 
Kuusi syntyi linja-autonkuljettaja Jorma Kuusen ja koneenhoitaja Leena Kuusen o.s. Huuskonen perheeseen. Kuusen puoliso on ollut vuodesta 1988 artesaani Aija Anneli Kuusi o.s. Lindroos. Perheessä on kuusi lasta.

Ura 
Vuodet 1980–1984 Kuusi toimi tehdastyöntekijänä Tampella Oy:n ja Linkosuo Oy:n palveluksessa. Vuosina 1986–1987 hän toimi kuntohoitajana Kylpylä-Hotelli Korpilammella Espoossa ja samassa tehtävässä Kangasalan terveyskeskuksessa 1988–1990. Vuodet 1990–1992 Kuusi toimi vs. lehtorina Tampereen koululaitoksen palveluksessa.

Kuusi toimi Kyyjärven kanttorina 1996‒2008 ja välillä vuonna 2004 kanttorina suomen- ja ruotsinkielisessä seurakuntatyössä Skövdessä Ruotsissa.Kuusi vihittiin papiksi 2008 Lapualla. Vuosina 2008‒2009 hän oli Karstulan vs. kappalainen, Kyyjärven vs. kirkkoherra 2009, Kinnulan seurakuntapastori 2009‒2010 sekä Hervannan seurakuntapastori 2010‒2012.

Kuusi toimi Isojoen kirkkoherrana 2012‒2021 ja oli Tampereen Eteläisen seurakunnan kirkkoherra alkuvuoden 2022. Kirkkoherranvaalista tehtiin valitus. Valituksen käsittelyn aikana Kuusi työskenteli määräajan 1.4.–31.12.2020 kirkkoherrana Eteläisessä seurakunnassa sekä hoiti virkaansa Isojoen kirkkoherrana vuoden 2021.

Kuusi siirtyi Tampereen Messukylän seurakunnan ma. seurakuntapastoriksi kesäkuussa 2022.

Sivutoimia 
Kuusi on toiminut Tampereen kaupungin musiikin vs. lehtorina Hatanpään yläkoulussa ja lukiossa 1990‒1992, Karstulan evankelisen opiston musiikinopettajana 1996‒1998, Kyyjärven kirkkokuoron johtajana 1996‒2007 ja Karstulan seudun kansalaisopiston musiikinopettajana 1996‒2009. Hän on johtanut Karstulan seudun kansalaisopiston naiskuoroa 2000‒2004 ja Saarijärven rovastikunnan kamarikuoroa Vox Solennea 2001‒2003 sekä toiminut Kyyjärven kunnan musiikinopettajana 2004‒2009.

Stipendi- ja opintomatkat 
Baijerin maakirkon ja kirkkohallituksen ulkoasiain osaston stipendiaattina Kuusi oli Erlangenissa Saksassa 2015. Hän teki Kirkon koulutuskeskuksen opintomatkan Saksaan 2015. Kohteina olivat Halle, Eisenach, Eisleben, Erfurt, Leipzig ja Wittenberg.

Tuotanto 
Kuusi on tehnyt kuoro-, yksinlaulu-, psalmimusiikki- ja gospelsävellyksiä sekakuorolle ja uruille sekä pitänyt yksinlaulukonsertteja. 

Kirkkoherranvaalin paneelissa vuonna 2019 Kuusi sanoi toistensa hyväksi toimimisesta: Mahdollisuudet alkavat tulemalla mukaan seurakunnan toimintaan. Kirkon olemukseen on jo sisäänrakennettuna mahdollisuus toisten hyväksi toimimiseen. Se toteutuu esimerkiksi jumalanpalveluselämän, diakonian, lapsi- ja nuorisotyön mutta myös kaiken muun seurakunnallisen työn ja toiminnan kautta. Uskon, että näissä kaikissa on tilaa vapaaehtoisille vastuunkantajille, joita kirkko ja seurakunnat tulevat tarvitsemaan tulevaisuudessa yhä enemmän. Tervetuloa mukaan! 

Kuusi on Suomen Kirjailijaliitto ry:n ja Pirkkalaiskirjailijat ry:n jäsen. Hän on julkaissut kirjoja, lehtiartikkeleita ja kertomuksia.

Julkaisut

Pro gradut
 Jacobus Finnon kirjallisen tuotannon liittyminen uskonpuhdistuksen ajan yhteiskuntamoraaliin. Pro gradu -tutkielma. Jyväskylän yliopisto, 2005.
 Karhunmäen kristillisen kansanopiston johtaja Väinö Malmivaara herännäisidentiteetin rakentajana vuosina 1914–1920. Pro gradu -tutkielma. Joensuun yliopisto, 2008.

Kirjat 
 Veli Martinin tarina: romaani. Väyläkirjat, 2017.
 Piinaviikko 1918: romaani. Kuvittaja Aija Kuusi. Väyläkirjat, 2018.
 Tummanpunaiset vuodet: romaani. Väyläkirjat, 2020. 
 Miilun hiipuva hehku: romaani. Väyläkirjat, 2023.

Diskografia 
 Rakkauden, armon lähde: Hengellisiä lauluja ja virsiä. Äänikasetti. Jari Kuusi, 1999.
 Lauluja elämän aarteista. Jari Kuusi, johtaja. CD-levy. Vox Solenne, 2003.
 Kyyjärven kirkkokuoro: "Mä Jeesuksesta laulan". Jari Kuusi, johtaja. CD-levy. Kyyjärven kirkkokuoro, 2005.

Lähteet 

Suomen evankelis-luterilaisen kirkon papit
Suomalaiset kirjailijat
Suomalaiset kirkkomuusikot
Vuonna 1962 syntyneet
Elävät henkilöt